PIMO พุ่งกระฉูด 20% นิวไฮในรอบ 2 ปี รับแผนธุรกิจเด่น ลุ้นรายได้ปีนี้โตกว่า 20%
PIMO พุ่งกระฉูด 20% นิวไฮในรอบ 2 ปี รับแผนธุรกิจเด่น ลุ้นรายได้ปีนี้โตกว่า 20%
21 เม.ย. 2564

ผู้สื่อข่าวรายงานว่า ราคาหุ้นบริษัท ไพโอเนียร์ มอเตอร์ จำกัด (มหาชน) หรือ PIMO  ณ เวลา 11.18 น. อยู่ที่ระดับ 4.80 บาท บวก 0.80 บาท หรือ 20.00% ด้วยมูลค่าซื้อขาย 538.33 ล้านบาท ราคาหุ้นนิวไฮในรอบ 2 ปี 3 เดือน โดยเทียบตั้งแต่หุ้นยืนที่ระดับ 4.84 บาท เมื่อวันที่ 7 ม.ค.62

โดยก่อนหน้านี้นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO เปิดเผยว่า แนวโน้มผลการดำเนินงานในปี 2564 จะเติบโตขึ้นอย่างต่อเนื่อง โดยบริษัทคาดรายได้รวมจะเติบโตไม่ต่ำกว่า 20% จากปีก่อน ซึ่งปัจจุบันบริษัทกำลังอยู่ระหว่างการพิจารณาลงทุนในธุรกิจใหม่ ๆ คือ การออกสินค้าใหม่ 2 ตัว เป็นสินค้าที่เกี่ยวกับเครื่องปรับอากาศ ส่วนสินค้าอีก 1 ตัว บริษัทกำลังอยู่ระหว่างการหารือกับหน่อยงานภาครัฐ เพื่อให้ PIMO ก้าวไปข้างหน้าอย่างยั่งยืน
“ขณะนี้บริษัทมีแผนจะส่งอินโนเวชั่น หรือนวัตกรรมใหม่ของสินค้าที่เกี่ยวกับเครื่องปรับอากาศไปจดลิขสิทธิ์ที่ประเทศอเมริกาในเร็ว ๆ นี้ หากสินค้าตัวนี้สำเร็จและไม่มีปัญหาเรื่องนวัตกรรม รวมทั้งหากมีกฎหมายอะไรออกมาเกี่ยวกับการสนับสนุนการอนุรักษ์พลังงาน จะช่วยส่งเสริมให้สินค้าดังกล่าวมียอดขายที่ดี” นายวสันต์ กล่าว
ทั้งนี้ การลงทุนในปี 2564 บริษัทเตรียมเพิ่มพื้นที่คลังสินค้าจากเดิม 2,000 ตารางเมตร เป็น 6,000 ตารางเมตร เพื่อให้เพียงพอสำหรับการสต๊อกวัตถุดิบ โดยคาดว่าจะเสร็จเรียบร้อยประมาณเดือนมิถุนายน หรือภายในเดือนกรกฎาคม 2564 นอกจากนี้บริษัทยังเตรียมงบลงทุนประมาณ 50-60 ล้านบาท เพื่อสร้างโรงงานขนาด 5,000 ตารางเมตร และลงทุนเครื่องจักรระบบการผลิตสายงานอัตโนมัติ เพื่อลดการทำงานของพนักงานลงและเพิ่มประสิทธิภาพในการผลิตให้สูงขึ้น